Pernille Skipper (EL), 2014-01-30:
Tak for debatten.
Tak til ministrene for svarene.
Jeg vil starte med at sige til især fru Zenia Stampe fra Radikale, at når vi har en diskussion som den her på foranledning af Enhedslisten, når vi synes, at det er vigtigt at tage sådan en debat her også om, hvorvidt kontrollen med efterretningstjenesterne er tilstrækkelig, så er det ikke et forsøg på at klandre nogen enkeltpersoner, men et forsøg på at sikre, at vi har en retssikkerhed og et retssamfund, hvor det ikke kun er de få i toppen og de enkelte magthavere, der har indsigt, men hvor det også er befolkningen.
Det indebærer, at der er åbenhed om beslutningsprocesserne, og at der er kontrol med de mennesker, der sidder og forvalter magten, uanset om det er folketingsmedlemmer, statsministre eller efterretningstjenester.
Det tror jeg sådan set også at fru Zenia Stampe er klar over.
Så har jeg flere gange i løbet af den her debat hørt, at Enhedslisten er fyldt med konspirationsteorier, og at vi også kunne lade være med at forsøge at gætte på eller forstå, hvad det er, der foregår, og så bare sætte os ned og opføre os ordentligt og gøre, hvad der bliver sagt.
Men jeg tror, at de fleste også er klar over, at det har vi ikke i sinde at gøre, specielt fordi det her jo netop handler om noget så grundlæggende som retten til at bevæge sig frit og retten til at kommunikere frit, uden at der er nogen, der overvåger, heller ikke fremmede stater.
Jeg tror ikke, at der er nogen tvivl om, at regeringen ikke har nogen grund til at tro, at der foregår ulovlig overvågning i Danmark.
Det er en melding, vi har fået ret mange gange, med præcis det samme ordvalg, og det synes jeg er skarpt.
Men jeg har svært ved at forstå hvorfor.
Vi har set afsløringer af Prism-netværket, som viser, at der er bagdøre ind i amerikanske virksomheder, der forvalter ganske almindelige borgeres kommunikation, som man har adgang til kigge i.
Vi har set dokumentation for, at Angela Merkels telefon er overvåget, at EU-institutioner er overvåget, at der bliver logget oplysninger om borgere i en række europæiske lande, og nu er der i hvert fald noget, der peger på, at hr. Lars Løkke Rasmussen, Connie Hedegaard og andre forhandlere op til COP15-klimatopmødet i København i 2009 også blev aflyttet, men alligevel har man ikke nogen grund til at tro det.
Der synes jeg bare, hvis jeg må være så banal, at befolkningen har krav på en forklaring på, hvorfor hulan det ikke giver grund nok til at tro noget eller i hvert fald grund nok til, at man forsøger at sætte sig ordentligt ind i sagerne.
Jeg har forstået, at regeringen sammen med højre side af Folketingssalen har fremsat et forslag til vedtagelse.
Jeg husker, da vi for nylig var færdige med et samråd, at der var et medlem af Socialdemokratiet, der sagde, at fordi vi var enige med højrefløjen, var vi i dårligt selskab.
Nu er der nogle andre, der er trådt ind i det dårlige selskab igen, og sådan må det jo så være.
Forslag til vedtagelse
»Folketinget udtrykker sin bekymring over, at afsløringer fra en tidligere ansat hos den amerikanske efterretningstjeneste, NSA, peger på, at efterretningstjenesten muligvis foretager registreringer og overvågning af såvel almindelige borgere i flere europæiske lande som private virksomheder, regeringsledere og EU-institutioner.
Retten til privatlivets fred og personlig frihed er grundlæggende i et demokrati.
Det betyder, at borgere ikke skal udsættes for overvågning fra statsmagter, medmindre borgerne er mistænkt for kriminelle handlinger, og retsprincipperne i den forbindelse er iagttaget.
Jeg synes, det er ærgerligt, at man forsøger at skyde den her debat væk ved at klandre mennesker, Enhedslisten for den sags skyld, for at have konspirationsteorier og ikke læse tilstrækkeligt med Anders And-blade, eller hvad det er, vi nu har gjort galt.
Jeg synes, at det ville klæde regeringen, hvis den stillede sig på borgernes side i den her sag, hvis den for en gangs skyld gik ud og sagde: Vi kan godt forstå, at man som almindeligt menneske er bekymret for, at man ikke kan kommunikere og bevæge sig frit; det kan vi godt forstå, for vi kan godt se de samme afsløringer, som alle andre kan se, og derfor tager vi ansvar for frihedsrettighederne i vores lille land; derfor igangsætter vi en uafhængig undersøgelse af, hvad der foregår i Danmark, ikke hvad der foregår i USA – selvfølgelig kan man ikke det – men hvad der foregår i Danmark.
Det synes jeg ville være en passende reaktion over for danske borgere, som viser deres tillid til regeringen og Folketinget.
Jeg vil gerne bruge et sekund på at bemærke, hvordan hr. Tom Behnke tager et menneske, som har afsløret omfattende overvågning eller i hvert fald meget længere skridt fra en efterretningstjenestes side, end man nogen sinde før har troet er blevet taget, og så definerer ham som en landsforræder.
Altså, min opfattelse er sådan set, at når mennesker stiller sig op og siger sandheden, uanset om det stiller dem selv i en svær position, er de ikke forrædere, så er de whistleblowere, og så er de gode for demokratiet.
Men jeg kan også lide åbenhed – det har hr. Tom Behnke måske et problem med.
Jeg skal beklage, at jeg ikke er lige så god til, hvad skal jeg sige, at formulere mig lige så præcist, som regeringslederne er det, for der er ikke nogen tvivl om, at når man har én talepind om, at der er grund til eller ikke grund til at antage noget, er det noget nemmere at holde sig til den præcise formulering.
Men der ligger en række dokumenter, som i hvert fald som minimum rejser nogle klare indicier eller peger på eller tyder på, eller hvad man ellers kan bruge af formuleringer, at der er foregået noget, som bestemt ikke er i overensstemmelse med helt grundlæggende frihedsrettigheder.
Og så har jeg bare den ydmyge holdning, at jeg synes, vi skal lade tvivlen komme frihedsrettighederne til gode og så se, om vi kan undersøge det nærmere.